Il-Pjan ta' Azzjoni l-ġdid tal-UE dwar l-AMR – Mistoqsijiet u Tweġibiet Ara wkoll din l-istqarrija għall-istampa X'qed jikkawża ż-żieda tar-reżistenza antimikrobika fl-UE? Ir-reżistenza antimikrobika qed tiżdied minħabba bosta fatturi, fosthom l-użu żejjed u ħażin tal-antibijotiċi fil-bniedem, l-użu veterinarju żejjed fit-trobbija tal-bhejjem, u l-kundizzjonijiet ħżiena tal-iġjene fl-ambjenti tal-kura tas-saħħa jew fil-katina tal-ikel. Fattur importanti ieħor jibqa' n-nuqqas ta' għarfien: 57 % tal-Ewropej ma jafux li l-antibijotiċi ma jaħdmux kontra l-viruses, filwaqt li 44 % mhumiex konxji li l-antibijotiċi ma jaħdmux kontra l-irjiħat u l-influwenza (Sors: l-Ewrobarometru, Ġunju 2016). Kemm hi kbira l-isfida tar-reżistenza antimikrobika fl-UE u madwar id-dinja? Fl-UE, biss biss hu stmat li r-reżistenza antimikrobika hi responsabbli għal madwar 25,000 mewta u għal €1.5 biljun aktar spejjeż fil-kura tas-saħħa kull sena. Fl-aħħar snin, fl-Ewropa żdiedu ġmielhom l-infezzjonijiet li jirreżistu għat-terapiji b'ħafna mediċini u għat-trattamenti tal-aħħar rikors[1]. Minbarra dan, madwar id-dinja hu stmat li madwar 700,000 persuna jmutu kull sena minħabba infezzjonijiet reżistenti għall-antibijotiċi, u l-Bank Dinji qed iwissi li sal-2050, l-infezzjonijiet li jirreżistu għall-mediċina jistgħu jagħmlu ħsara ekonomika dinjija daqs il-kriżi finanzjarja tal-2008. Hu mbassar li n-nuqqas ta' azzjoni se jikkawża miljuni ta' mwiet kull sena fid-dinja u li sal-2050 ir-reżistenza antimikrobika għandha l-potenzjal li ssir kawża tal-mewt aktar komuni mill-kanċer. X'kiseb l-ewwel Pjan ta' Azzjoni (2011-2016)? L-ewwel Pjan ta' Azzjoni kien simbolu ta' impenn politiku u xpruna bosta azzjonijiet fil-pajjiżi tal-UE. Ngħidu aħna, ħafna pajjiżi adottaw pjanijiet ta' azzjoni nazzjonali u għamlu attivitajiet relatati mal-użu prudenti tal-aġenti antimikrobiċi, mas-sorveljanza tar-reżistenza antimikrobika u mas-sorveljanza tal-użu tal-antimikrobiċi. Fejn jidħlu l-annimali, fl-2015 il-Kummissjoni adottat proposti leġiżlattivi dwar il-mediċini veterinarji u l-għalf immedikat, li huma tant importanti biex tiġi indirizzata r-reżistenza antimikrobika. Bħalissa l-Parlament Ewropew u l-Kunsill qed jiddiskutu dwar dan, bil-ħsieb li fl-2018 jiġu adottati Regolamenti tal-UE li jkunu jorbtu. Mill-1999, l-UE nefqet aktar minn €1.3 biljun fir-riċerka transnazzjonali kollaborattiva dwar ir-reżistenza antimikrobika biex tiżgura l-użu xieraq tal-antimikrobiċi. Ir-riċerka u l-proġetti li tiffinanzja l-UE jistudjaw kif tiġi żviluppata u trażmessa r-reżistenza antimikrobika, u jappoġġaw l-iżvilupp ta' testijiet dijanjostiċi rapidi, terapiji u alternattivi antimikrobiċi ġodda bħall-vaċċini, u strateġiji għall-użu responsabbli tal-antibijotiċi f'kull qasam. Mal-ħaġra t-tajn, malli ġie ppubblikat l-ewwel Pjan ta' Azzjoni, f'Mejju 2012 tnieda l-akbar programm ta' sħubija pubblika privata fid-dinja msejjaħ “New Drugs for Bad Bugs (ND4BB)”[2] permezz tal-Inizjattiva dwar Mediċini Innovattivi (l-IMI). B'dan il-programm ingħaqdu flimkien bosta akkademiċi, sħab pubbliċi u kumpaniji tal-farmaċewtika oħra b'baġit totali ta' madwar €700 miljun biex javvanzaw l-iżvilupp ta' antibijotiċi ġodda. Twaqqfet ukoll l-Inizjattiva tal-Programmazzjoni Konġunta dwar ir-Reżistenza Antimikrobika (JPIAMR)[3] biex tgħaqqad l-isforzi tar-riċerka bejn il-fruntieri nazzjonali permezz ta' finanzjamenti ta' allinjament u tar-riċerka, u biex tinħoloq aġenda komuni tar-riċerka. Illum il-Programmazzjoni Konġunta dwar ir-Reżistenza Antimikrobika tinvolvi 23 pajjiż. X'hemm ġdid fil-Pjan ta' Azzjoni li għadu kemm ġie adottat illum? Il-Pjan ta' Azzjoni l-ġdid jistabbilixxi qafas komprensiv biex tittieħed aktar azzjoni estensiva ħalli jonqsu l-ħruġ u t-tixrid tar-reżistenza antimikrobika u jiżdiedu l-iżvilupp u d-disponibbiltà ta' antimikrobiċi effettivi ġodda fl-UE u madwar id-dinja. Dan jiffoka fuq attivitajiet b'valur miżjud ċar tal-UE u, meta possibbli, fuq kisbiet konkreti u li jistgħu jitkejlu. Il-Pjan ta' Azzjoni l-ġdid jiżgura l-kontinwità tal-azzjonijiet tal-UE li għadhom meħtieġa, iżda fl-istess waqt se jżid l-appoġġ tiegħu biex jgħin lill-pajjiżi tal-UE jipprovdu rispons innovattiv, effettiv u sostenibbli għar-reżistenza antimikrobika. Ngħidu aħna, dan għandu l-għan li jsaħħaħ l-isforzi tal-kollaborazzjoni u tas-sorveljanza biex jixxejnu n-nuqqasijiet fid-dejta u biex jiżdiedu s-sinerġiji u l-koerenza bejn il-politiki differenti skont l-approċċ “Saħħa Waħda”. Bil-Pjan ta' Azzjoni l-ġdid, l-UE kif se tibda tħaddem l-aqwa prattika? Fost il-pajjiżi tal-UE jeżistu bosta differenzi fejn jidħol l-użu tal-antimikrobiċi, l-okkorrenza tar-reżistenza, u dwar sa kemm twettqu l-politiki nazzjonali effettivi li jittrattaw ir-reżistenza antimikrobika. Bil-Pjan ta' Azzjoni l-ġdid, il-Kummissjoni għandha l-għan li tnaqqas dawn id-differenzi u żżid il-livell tal-Istati Membri kollha tal-UE għal-livell tal-pajjiż bl-aqwa prestazzjoni. Għaldaqstant, fil-limiti tal-kompetenzi tal-UE, l-azzjonijiet se jiffukaw fuq l-oqsma bl-akbar valur miżjud għal Stati Membri speċifiċi, fosthom azzjonijiet li jħeġġu l-użu prudenti tal-antimikrobiċi, li jsaħħu l-koordinazzjoni u l-implimentazzjoni tar-regoli eżistenti tal-UE, li jtejbu l-prevenzjoni tal-infezzjoni u li jżidu s-sorveljanza tar-reżistenza antimikrobika u tal-konsum tal-antimikrobiċi. Fuq xiex se jiffoka l-pilastru tar-riċerka tal-Pjan? L-azzjonijiet tal-pilastru tar-riċerka għandhom l-għan li jixprunaw ir-riċerka u jkomplu jinċentivaw l-innovazzjoni, jipprovdu kontribut siewi għal politiki u miżuri legali bbażati fuq ix-xjenza ħalli tiġi miġġielda r-reżistenza antimikrobika, u jindirizzaw id-distakki fl-għarfien bħal dwar x'inhu r-rwol tar-reżistenza antimikrobika fl-ambjent. Il-Kummissjoni se tuża bosta strumenti ta' finanzjament u sħubiji permezz tal-programmi qafas attwali u futuri tagħha għar-riċerka u l-innovazzjoni biex tiżgura li l-inizjattivi stabbiliti bħall-ND4BB u l-JPIAMR jilħqu l-potenzjal kollu tagħhom, u biex tappoġġa azzjonijiet fl-oqsma tad-detezzjoni, il-kontroll u s-sorveljanza tal-infezzjonijiet, terapiji ġodda u alternattivi, il-vaċċini, id-dijanjożi, mudelli ekonomiċi ġodda u inċentivi, u kif ukoll l-ambjent u l-prevenzjoni tat-trażmissjoni. Għalfejn l-UE għandha l-ħila ssawwar l-aġenda dinjija? Qabelxejn, fil-livell internazzjonali, l-approċċ tal-UE “Saħħa Waħda” diġà jitqies bħala prattika mill-aqwa, u ħafna mill-politiki domestiċi tal-UE dwar ir-reżistenza antimikrobika, bħal pereżempju l-projbizzjoni tal-użu tal-antimikrobiċi bħala promoturi tat-tkabbir fl-għalf tal-annimali li jipproduċu l-ikel, diġà qed jikkontribwixxu biex jintlaħqu l-miri internazzjonali. It-tieni nett, bħala wieħed mill-akbar swieq tal-prodotti agrikoli, l-UE tista' taqdi rwol ewlieni fejn tidħol il-promozzjoni tal-istandards tagħha relatati mar-reżistenza antimikrobika, tal-miżuri tagħha fil-produzzjoni tal-ikel, u tal-istandards tagħha dwar il-benessri tal-annimali, speċjalment bil-Ftehimiet ta' Kummerċ Ħieles (FTAs) bilaterali tagħha. Saret prattika normali li f'kull FTA ġdid, il-Kummissjoni tinkludi dispożizzjonijiet relatati mar-reżistenza antimikrobika. It-tielet nett, inħolqu bosta inizjattivi kbar tar-riċerka li rnexxew, bħal pereżempju s-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw (l-EDCTP)[4] u l-JPIAMR li jagħtu kontribut lil hinn mill-Ewropa. B'hekk l-UE tista' tippromwovi aktar l-allinjament u l-kollaborazzjoni tal-isforzi tar-riċerka u tal-inizjattivi b'rabta mar-reżistenza antimikrobika. Fl-aħħar nett, meta possibbli, l-UE tista' tkompli tgħin biex jixtered l-għarfien u jitwieżen it-tiswir tal-kapaċitajiet u tal-politiki li jiġġieldu r-reżistenza antimikrobika fil-pajjiżi anqas żviluppati, fejn it-theddida tar-reżistenza antimikrobika għas-saħħa pubblika u għall-ekonomija hija ferm akbar. Min ġie kkonsultat waqt l-iżvilupp tal-Pjan ta' Azzjoni l-ġdid? Bħala l-ewwel pass, mill-24 ta' Ottubru 2016 sat-28 ta' Marzu 2017, il-partijiet konċernati setgħu juru fehmiethom fuq il-pjan direzzjonali tal-Kummissjoni dwar il-Pjan ta' Azzjoni “Saħħa Waħda” kontra r-reżistenza antimikrobika. Imbagħad, bejn is-27 ta' Jannar u t-28 ta' April 2017, il-Kummissjoni għamlet konsultazzjoni pubblika estensiva dwar l-attivitajiet li jistgħu jiddaħħlu fil-Pjan ta' Azzjoni. Il-konsultazzjoni kienet maħsuba għaċ-ċittadini u l-partijiet konċernati li għandhom interess fil-politika dwar is-saħħa tal-annimali u tal-bniedem, fis-saħħa tal-annimali, fis-saħħa pubblika, fil-kura tas-saħħa u/jew fl-ambjent fl-Ewropa. F'din il-konsultazzjoni ħadu sehem 421 ċittadin minn 22 pajjiż tal-UE u minn xi pajjiżi terzi, flimkien ma' 163 parti konċernata li jirrappreżentaw amministrazzjonijiet pubbliċi jew privati, NGOs, l-industrija farmaċewtika u fornituri tal-kura tas-saħħa tal-bniedem. Il-Kummissjoni kif se tkejjel is-suċċess? Waħda mill-azzjonijiet trid toħroġ b'għadd limitat ta' indikaturi ewlenin tal-eżitu, abbażi ta' dejta diġà miġbura, ħalli s-sistemi tal-UE jkunu jistgħu jkejlu l-progress tal-UE u tal-Istati Membri. Dawn l-indikaturi se jiġu żviluppati bl-appoġġ tal-aġenziji xjentifiċi tal-UE. B'hekk, l-Istati Membri jkunu jistgħu jivvalutaw il-progress fejn tidħol l-implimentazzjoni tal-pjanijiet ta' azzjoni nazzjonali tagħhom “Saħħa Waħda”, u jgħinuhom joħolqu miri li jistgħu jitkejlu biex tonqos ir-reżistenza antimikrobika fil-bnedmin u fl-annimali li jipproduċu l-ikel, u biex jitjieb l-użu xieraq tal-antimikrobiċi fiż-żewġ setturi. Dan il-progress se jiġi diskuss f'intervalli regolari fin-netwerk ta' “Saħħa Waħda” dwar ir-reżistenza antimikrobika, biex iservi ta' gwida għall-Istati Membri individwali u biex jingħaraf jekk ikunx hemm bżonn jittieħdu azzjonijiet ġodda fil-livell tal-UE. Għal aktar informazzjoni: Ir-Reżistenza Antimikrobika Riċerka dwar ir-Reżistenza Antimikrobika [1] Pereżempju r-reżistenza għall-karpabenemi – antibijotiċi li jintużaw meta jkun falla kull tentattiv ieħor biex tiġi trattata l-pulmonite – żdiedet minn 6.2 % fl-2012 għal 8.1 % fl-2015 (Sors: l-ECDC). [2] http://www.imi.europa.eu/content/nd4bb [3] http://www.jpiamr.eu/ [4] http://www.edctp.org/